  Виталий Пронин   Мариан Пахомова Россиысь выжы калыкъёслэн кылъёссыя олимпиадаын вормизКалык огазеяськон нуналэз пусйыку, Москвае вуылӥ. 2-тӥ-6-тӥ шуркынмонэ отын студентъёс но школьникъёс понна Россиысь  выжы калыкъёслэн кылъёссыя олимпиада ортчиз. Нырысь ик та олимпиада котькуд элькунын нимаз ортчиз. Кужмоосыз но визьмоосыз асьсэды эскерыны Москвае мынӥзы. Озьы нырысетӥ шуркынмонэ Ижевскысь Москвае мынӥсь поездэ пуксизы 4 студент но 6 школьник.Отеле пырыса ӧм вуэ, синэз мальдытӥзы турлы буёло дэремъёс. Бисерен чебермам дӥсен Саранскысь, йыразы сяська тугокоен Крымысь егитъёс, Адыгеяысь но Дагестанысь юсьёс кадь вамышъясь нылъёс…Россиысь Федерациослэн Кенешсылэн юртаз вамыштӥм. Татын милемыз ӟечкылазы Россиысь Дышетонъя академилэн президентэз Л. Вербицкая, Казань университетысь профессор Р. Замалетдинов, Москваысь А. Пушкин нимо ӟуч кылъя кун университетлэн ректорез М. Русецкая. Котькуд улосысь делегация пӧсь кичабонъёсын пумитамын вал.Автобусын пӧзись мылкыд эшшо но уртчыны ӧдъяз: кӧня пӧртэм кылъёс чузъясько котыр! Кин кырӟа, кин кылбур маде... Бадӟым Москваын «пробкатэк» бен кызьы! Сылыса акыльтӥмы но кутскимы, городъёсты тодэ вайылыса, шудыны.  Со куспын Адыгеяысь но Карачаево-Черкесиысь пиос ченгешыны кутскизы кылъёссылэн чеберлыксы пумысен. Кызьы ке буйганы валазы ик. Котькуд кыл ас сяменыз мусо ук! Фин-угор дуннеез эскерисьлэн (мынам) пельыз та калыкъёслэн вераськемзылы чик дышымтэ вылэм!Олимпиада ортчиз А. Пушкин нимо университетын. Эссе гожтэм но устной выступление бере сюлэм капчи кылиз. Уксётӥрлыкъёсынымы жингыртыса, ми, удмурт нылъёс, институтэз котыръямы. Пурысь ӝомытэн вуимы Воробьёвы нимаськись гурезь вылэ. Татысен усьтӥськиз лыз бусэн шобырскем Москва. Вӧзамы ик чебер МГУ гочатэ, йӧл буёло борддоръёсыз дораз ӧтё кадь. Пӧртэм кылъёсын вераськись муртъёслэн пыд улазы лёгиське али гинэ усем лымы. Ӝужыт коркаос, ог-огзэс азьпалтыса, инвисозь сузьтӥсько. Калык дыртэ. Москва пумен шобыртӥське чилясь тылъёсын.Берпуметӥ нунал мон понна тужгес но секытэз вал. Милемлы ужъёсмес, янгышъёсмес возьматӥзы, борддоре ошем таблицаысь люкам баллъёсмес адӟимы. Собере шумпотон, ӟыгыръяськонъёс, ӟечкыланъёс…- Эх, Пушкинлэн музеяз но ӧм ветлэ, Горд площадетӥ но ӧм лёгаське… - бертыкумы лулӟылэ вӧзам пукись эше.Укно сьӧрын кырмышъяло тыбыр сьӧры кылись Кремльлэн горд кизилиосыз.- Эшшо вуомы на, - буйгатӥсько эшме. - Та куинь нунал туж ӝог но со дыре ик туж кема ортчиз. Тау Москвалы лыз бусэныз шунтэмез, кылъёслэсь чеберлыксэс эшшо но умойгес валаны дышетэмез понна.Марина Пахомова  